Կունիշիգե Կամամոտո

**Կունիշիգե Կամամոտո** (釜本 邦茂, ), ճապոնացի ֆուտբոլիստ, հարձակվող, Ճապոնիայի հավաքականի պատմության լավագույն ռմբարկու, 1968 թվականի Մեխիկոյի ամառային Օլիմպիական խաղերի բրոնզե մեդալակիր։ Մարզիչ և քաղաքական գործիչ, եղել է Ճապոնիայի խորհրդարանի Վերին պալատի անդամ (1995֊2001)։

## Վաղ տարիներ
Կամամոտոն մեծացել է Կիոտոյում, սովորել է Յամասիրո միջնակարգ դպրոցում։ Այնուհետև ընդունվել է Վասեդայի համալսարան։ Այնտեղ նա չորս տարի շարունակ եղել է Կանտոտարածաշրջանի համալսարանական լիգայի լավագույն ռմբարկուն։ Նա 1963 և 1966 թվականներին՝ դեռևս ուսանելու ընթացքում, դարձել է Կայսրի գավաթի (Emperor’s Cup) հաղթող։ 1966 թվականը վերջին տարին է եղել, երբ Ճապոնիայի գավաթը նվաճել է համալսարանական թիմ։ Կամամոտոն մասնագիտացել է առևտրագիտություն ուղղությամբ և ավարտելուց հետո ստացել է բակալավրի աստիճան արվեստների ոլորտում։

## Ակումբային կարիերա
Իր ֆուտբոլային կարիերայի ընթացքում հանդես է եկել «Յանմար Դիզել» ակումբում, որին միացել է անմիջապես համալսարանն ավարտելուց հետո՝ 1967 թվականին։ Սկսած առաջին մրցաշրջանից՝ նա բաց չի թողել ակումբի լիգայի որևէ հանդիպում, ինչը համարվում է Ճապոնիայի առաջնության ռեկորդ։ 1968 թվականին դարձել է լավագույն ռմբարկու։ Այդ տարի ակումբը նվաճել է իր առաջին տիտղոսը՝ շնորհիվ Կամամոտոյի հաղթական գոլի Կայսրի գավաթի եզրափակչում։ Երկու տարի անց ակումբը կրկին հաղթել է Կայսրի գավաթը։ 1971 թվականին «Յանմար Դիզելը» առաջին անգամ դարձել է երկրի չեմպիոն, իսկ Կամամոտոն երկրորդ անգամ է ճանաչվել լավագույն ռմբարկու։ 1974 և 1975 թվականներին ակումբը կրկին դարձել է երկրի չեմպիոն, իսկ 1974 թվականին նաև նվաճել է Կայսրի գավաթը։ 1978 թվականին Կամամոտոն դարձել է խաղացող-մարզիչ։ Նրա ղեկավարությամբ ակումբը 1980 թվականին հաղթել է առաջնությունում։ 1982 թվականին Կամամոտոն երկու անգամ ստացել է Աքիլեսյան ջլի պատռվածք։ 1984 թվականին, 40 տարեկանում, նա ավարտել է խաղացողի կարիերան։ Կամամոտոն յոթ անգամ ճանաչվել է լավագույն ռմբարկու, 11 անգամ ընդգրկվել է առաջնության խորհրդանշական հավաքականում և յոթ անգամ ճանաչվել է տարվա ֆուտբոլիստ Ճապոնիայում։

## Հավաքականում
1964 թվականի մարտի 3-ին, ուսանող Կամամոտոն իր նորամուտն է նշել և գոլ խփել Ճապոնիայի ֆուտբոլի ազգային հավաքականի կազմում՝ Սինգապուրի ֆուտբոլի ազգային հավաքականի դեմ խաղում։ Նույն թվականի հոկտեմբերին նա հրավիրվել է ազգային թիմ՝ Տոկիոյում կայացած ամառային Օլիմպիական խաղերին մասնակցելու համար։ Կամամոտոն մասնակցել է բոլոր հանդիպումներին և մեկ գոլ խփել Հարավսլավիայի ֆուտբոլի ազգային հավաքականի դարպասին։

Մեխիկոյի ամառային Օլիմպիական խաղերում Ճապոնիայի հավաքականի կազմում նվաճել է բրոնզե մեդալներ։ Նա կրկին մասնակցել է բոլոր հանդիպումներին և խփել 7 գոլ՝ դառնալով մրցաշարի լավագույն ռմբարկուն։

1970-ականներին, երբ օլիմպիական խաղերի շատ մասնակիցներ լքել են հավաքականը, Կամամոտոն շարունակ հրավերներ է ստացել հավաքականից։ Նա մասնակցել է 1966, 1970 և 1974 թվականներ Ասիական խաղերին։ 1977 թվականին ավարտել է ելույթները ազգային թիմում։ Ընդհանուր առմամբ նա հավաքականում անցկացրել է 76 խաղ և խփել 75 գոլ։

## Մարզչական կարիերա
1978 թվականին Կամամոտոն դարձել է «Յանմար Դիզելի» խաղացող-մարզիչ։ Նրա ղեկավարությամբ ակումբը 1980 թվականին դարձել է երկրի չեմպիոն։ Ակումբը 1983 և 1984 թվականներին նվաճել է Լիգայի գավաթը։ Դրանից հետո Կամամոտոն հեռացել է գլխավոր մարզչի պաշտոնից և ավարտել իր խաղացողի կարիերան։ 1991 թվականին նա պայմանագիր կնքել «Յանմար Դիզելի» մրցակից «Մացուսիտա Էլեքտրիկի» հետ, սակայն 1994-ին հեռացել է։

2005 թվականին Կամամոտոն ընդգրկվել է Ճապոնական ֆուտբոլի փառքի սրահում։

## Ֆուտբոլից հետո
1995 թվականի հուլիսին Կամամոտոն ընտրվել է Ճապոնիայի խորհրդարանի Վերին պալատի անդամ և այդ պաշտոնում մնացել մինչև 2001 թվականի հուլիսը, եղել է Ճապոնիայի ֆուտբոլային ասոցիացիայի փոխնախագահ՝ 1998 թվականի հուլիսից մինչև 2008 թվականի հուլիս։

Կամամոտոն մահացել է 2025 թվականի օգոստոսի 10-ին՝ 81 տարեկանում, Օսակայի հիվանդանոցում՝ թոքաբորբից։

## Ձեռքբերումներ
### Ակումբային
;«Յանմար Դիզել»
*Ճապոնիայի ֆուտբոլային լիգայի Առաջին դիվիզիոնի չեմպիոն՝ 1971, 1974, 1975, 1980
*Կայսրի գավաթի հաղթող՝ 1968, 1970, 1974

### Ճապոնիայի հավաքական
*Ամառային Օլիմպիական խաղերի բրոնզե մեդալակիր՝ 1968
### Անհատական
*Օլիմպիական ֆուտբոլային մրցաշարի լավագույն ռմբարկու՝ 1968
*Ճապոնիայի տարվա ֆուտբոլիստ՝ 1966, 1968, 1971, 1974, 1975, 1980, 1981
*Ճապոնիայի ֆուտբոլային լիգայի Առաջին դիվիզիոնի լավագույն ռմբարկու՝ 1968, 1970, 1971, 1974, 1975, 1976, 1978
*Ճապոնիայի ֆուտբոլային լիգայի Առաջին դիվիզիոնի լավագույն գոլային փոխանցող՝ 1973, 1975
*100 գոլ Առաջին դիվիզիոնում՝ 1974
*200 գոլ Առաջին դիվիզիոնում՝ 1981
*«Մարտական հոգի» մրցանակ՝ 1968 (Առաջին դիվիզիոն)
*«Star Ball Award» մրցանակ՝ 1967, 1968, 1970, 1971, 1972

## Ծանոթագրություններ

## Արտաքին հղումներ
* Japan National Football Team Database
* J.League Data Site
* Japan Football Association
* Japan Soccer Archive: Biography and action photos 

Կատեգորիա:Գամբա Օսակայի ֆուտբոլիստներ
Կատեգորիա:Թոքաբորբից մահացածներ
Կատեգորիա:Ճապոնացի ֆուտբոլիստներ
Կատեգորիա:Ճապոնիայի քաղաքական գործիչներ
Կատեգորիա:Ճապոնիայի ֆուտբոլի հավաքականի ֆուտբոլիստներ
Կատեգորիա:Սերեսո Օսակայի ֆուտբոլիստներ
Կատեգորիա:Ֆուտբոլային մարզիչներ այբբենական կարգով